Mange socialdemokratiske vælgere mener, at Danmark på sigt bør tilslutte sig EU’s fælles asyl- og immigrationspolitik.

Det på trods af, at partiet på Christiansborg har indgået en aftale med en række andre partier om netop at fravælge EU’s asyl- og immigrationspolitik, hvis danskerne skulle stemme for at ændre det danske EU-retsforbehold.

Konkret er 38,8 procent af de vælgere, som stemte på Socialdemokraterne ved sidste folketingsvalg, ’helt’ eller ’delvist’ enige i, at Danmark på sigt bør tilslutte sig EU’s fælles asyl- og immigrationspolitik.

Det viser en meningsmåling foretaget af Epinion for to forskere fra Institut for Statskundskab ved Aarhus Universitet.

»Socialdemokraterne er på det her punkt ude af trit med en stor del af partiets vælgere,« siger Derek Beach, der er lektor og en af de forskere, som målingen er foretaget for.

Han vurderer, at partiet vælger at trodse dets vælgere af strategiske årsager.

»Jeg tror, at de frygter for, hvordan særligt Dansk Folkeparti ville udnytte det spørgsmål, hvis de anbefalede fælles asyl- og immigrationspolitik,« siger han og tilføjer:

»Men partiet skulle måske tænke på at fastholde de mere internationale og åbne vælgere, som er tilbage.« Derek Beach er også overrasket over, at Socialdemokraterne ikke retter ind efter deres vælgere.

»De laver jo de samme meningsmålinger som os. Så man skulle forvente, at Socialdemokraterne på et tidspunkt begynder at bløde lidt op. Det gætter jeg også på, at de vil gøre, hvis det her er mere end en forbigående tendens,« siger han og understreger, at det endnu er for tidligt at sige, om udtryk for en generel venstredrejning blandt de socialdemokratiske vælgere.

Lars Olsen, der er journalist og forfatter, har beskæftiget sig med partiet.

Han mener, at der er to sider af den socialdemokratiske tradition, der kæmper mod hinanden i dette spørgsmål.

»På den ene side har man en tradition for humanisme og international solidaritet. Den tilsiger, at man skal være åben og tolerant over for folk, der kommer fra andre lande og hjælpe flygtninge i nød. Modsat har partiet også stået stærkt historisk i nogle af de kommuner og områder i Danmark, der har kæmpet med store integrationsproblemer,« siger han.

Meningsmålingen viser også, at de 31,5 procent af de, der ved sidste folketingsvalg stemte socialdemokratisk, var ’helt’ eller ’delvist’ uenige i, at Danmark på sigt bør tilslutte sig EU’s fælles asyl- og immigrationspolitik. 11,6 procent var hverken enige eller uenige, mens 18,1 procent svarede ’ved ikke’.

Det har ikke været muligt at få en kommentar fra Sociademokraterne til denne artikel.